Amper ruk sy haar hand weg toe sy aanraking soos ’n skok deur haar lyf beweeg. So iets het sy nog nooit ervaar nie.
Hy ontmoet haar blik. Daar is ’n ingenome glinstering in sy oë wat haar verontrus. Doen hy dit aspris? Was dit ’n verskoning om aan haar te raak? Wou hy sien hoe sy gaan reageer?
Die groen in haar oorbelle en ring lyk nog altyd treffend by die wit van haar kort slooprokkie en hoë wit sandale. Hy lyk nie oortuig nie. Glimlag net ingenome.
Sy moet die opwelling tussen hulle ’n bietjie inkort. Te veel van ’n goeie ding is nie noodwendig altyd goed nie. Nadia skep vrugteslaai en jogurt in. Human keer terug na die tafel met spek en eiers.
“Ek het jou en die wagte onmiddellik opgemerk. Ek het eers gedink jy is ’n beroemde celeb. Toe wonder ek of jy dalk getroud is met Kim. Ek het gehoop hy is slegs jou baas.”
“Ek is jammer oor gister se misverstand. Ek het mooi gaan dink oor my aanslag en besef my benadering was lomp. Ek is veral spyt oor die enorme salarispakket wat ek aanbied.”